b'\n_START_ARTICLE_\n\xc2\xabPike med perle\xc3\xb8redobb\xc2\xbb\n_START_SECTION_\nMotivet\n_START_PARAGRAPH_\n\xc2\xabPike med perle\xc3\xb8redobb\xc2\xbb forestiller en ung pike med et ultramarin og hvitmalt t\xc3\xb8rkle hvor et lysende gult stykke stoff er p\xc3\xa5f\xc3\xb8rt og faller ned langs ryggen. Hun er if\xc3\xb8rt en brun-gul jakke med hvit krave, eller det er et stykke t\xc3\xb8y under jakken som stikker opp. Det hvite st\xc3\xa5r i sterk kontrast til resten av jakken og bildets m\xc3\xb8rke bakgrunn. Kravens hvite lys reflekteres i den lille perle\xc3\xb8redobben som lyser opp i bildets sentrum. \xc3\x98reringen fremst\xc3\xa5r tross dens st\xc3\xb8rrelsen \xe2\x80\x93 den best\xc3\xa5r stort sett kun av to malerstr\xc3\xb8k \xe2\x80\x93 som et funklende senter i bildets komposisjon. Piken st\xc3\xa5r med siden til og med hodet vendt slik at hun titter seg tilbake over skulderen p\xc3\xa5 beskueren. Munnen er en anelse \xc3\xa5pen, muligens som for \xc3\xa5 antyde tale._NEWLINE_Deler av motivet er sannsynligvis delvis inspirert av samtidens interesse for eksotisk orientalsk kultur som var oppst\xc3\xa5tt blant annet p\xc3\xa5 bakgrunn av kriger med Det osmanske rike. Selv om en nederlandsk pike p\xc3\xa5 1600-tallet neppe ville ha if\xc3\xb8rt seg en turban, antas det at portrettet i stedet er inspirert av andre malerier fremfor av noe Vermeer hadde observert rundt seg. Spesielt er Michiel Sweerts` \xc2\xabGutt med turban og bouquet\xc2\xbb blitt nevnt. Sweerts` maleri er ti \xc3\xa5r f\xc3\xb8r Vermeers og benytter noen av de samme farvekombinasjonene. _NEWLINE_\xc2\xabPike med perle\xc3\xb8redobb\xc2\xbb har en m\xc3\xb8rk bakgrunn som fremhever konturene i pikens ansikt og fornemmelsen av tredimensjonalitet \xe2\x80\x93 en effekt Leonardo da Vinci allerede hadde bemerket og beskrevet i forrige \xc3\xa5rhundre. De to dominerende farvene i bildet, ultramarin og sitrongul, var to farver som Vermeer brukte i flere malerier og som han klarte \xc3\xa5 skape en harmoni med. Ultramarin produserte Vermeer selv ved \xc3\xa5 blande i pulverisert Lapis lazuli, en sv\xc3\xa6rt kostbar farve som hans samtidige malere sjeldent benyttet, men som gir farven et spesielt briljant lys._NEWLINE_Etter en restaurering av maleriet i 1994 er de subtile farvevalgene og pikens blikk mot beskueren blitt sterkt forbedret._NEWLINE_Ved samme anledning fremkom det ogs\xc3\xa5 at et lysglimt p\xc3\xa5 perlen ikke var i bildets original, men at det derimot var en liten lysavspeiling p\xc3\xa5 pikens underleppe som ellers var forsvunnet.\n_START_SECTION_\nBakgrunn\n_START_PARAGRAPH_\nEtter at maleriet hadde v\xc3\xa6rt forsvunnet i over 200 \xc3\xa5r fant kunstsamleren Arnoldus Andries des Tombe det p\xc3\xa5 en kunstauksjon i Haag i 1881. Bildet var da sterkt medtatt og det var tilskrevet en ukjent maler. Tombe fikk kj\xc3\xb8pt bildet for to gylden og tretti cent. Da han d\xc3\xb8de i 1902 uten arvinger hadde han testamentert maleriet og tolv andre til Mauritshuis.'